KOLASIB-IN MIZORAM GOVERNMENT ONLINE EXCELLENCE AWARDS 2023-24 AH LAWMMAN DAWNG,"1299/2024-2025 Dated Kolasib the 24th July, 2024: July ni 23 khan Assembly House Annexe Conference Hall, Aizawl-ah Information, Communication & Technology Department buatsaihin Information Technology (IT) hmang tangkai Department leh Office-te hnenah Government Online Excellence Awards, 2024 hlan an ni a, Kolasib district DC Pu Robert C Lalhmangaiha leh Pu Raphael Hauzel, District Informatics Officer ten he lawmman hi Kolasib District aiawhin an dawng a ni. Chief Minister Pu Lalduhoma chuan he hun hi a telpui a, Dr. Vanlalthlana, Minister, ICT chu khualzahawm niin Dr. Renu Sharma, Chief Secretary, Pu SM Ali, IAS, Secretary, ICT leh District tin DC ten he hun hi an telpui bawk. Chief Minister chuan thu sawiin khawvel kalphung hi IT hian a thlak danglam chho zel a, khawvel ram zau tak ni thin kha a lo tizim ta a a ni tih sawiin sawrkar inrelbawlna lamah pawh an chhawr hle thu a sawi. Dr. Vanlalthlana I&PR Minister pawhin thu sawiin IT lama hmasawnna chuan lam hla zawk atanga sawrkar office dawrtute tan remchang zawk a chhawpsak a, tunlai khawvelah chuan IT hman tangkai hi tihmakmawh a ni, a ti. Lawmman hi huang pali ah sem a ni a, huang khatna department/office website a ni a, huang hnihna sawrkar enkawl zirna in website niin, huang thumna online service lama thawk ṭha bik lawmman a ni a, huang lina special recognition awards a ni. Kolasib DC Office chuan Huang thumna Online Service lama thawk ṭha bik lawmman lain, District dang DC Office sawm te nen Pakhatna an hauh a ni. Attachment Loading attachment...",Dated: 24 th Jul 24 6:29 PM,https://dipr.mizoram.gov.in/post/kolasib-in-mizoram-government-online-excellence-awards-2023-24-ah-lawmman-dawng